האם יש חובה לאכול בשר בשבת?
אין חיוב מצד ההלכה לאכול בשר בשבת, שהרי אין חיוב שמחה בשבת, ומכל מקום מי שיכול לקנות בשר לשבת, טוב והגון שיעשה כן. וירבה בבשר ,ביין ובתבשילין כפי יכולתו, ובכל מקום יענגוהו במאכלים ובמשקים החשובים להם עונג [ילקוט יוסף, שבת כרך א עמוד ה].
האם יש חיוב לאכול דגים בשבת?
נכון לאכול דגים בשבת. ואם אפשר יאכל דגים בכל סעודה מסעודות שבת, ולכל הפחות בסעודה ראשונה ושלישית. ומי שאינו אוהב את טעם הדגים, אינו חייב להכריח את עצמו לאכול דגים בשבת, כי השבת לעונג ניתנה ולא לצער [ילקוט יוסף, שבת כרך א עמוד ז].